27/04/2012 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Notificación de autorización administrativa e da aprobación do proxecto de execución

Resolución da Dirección Xeral de Industria, Enerxía e Minas, pola que se autoriza administrativamente e se aproba o proxecto de execución dunha instalación solar fotovoltaica que Invest Cos, S. A. promove na cuberta do centro comercial Marineda City, no concello da Coruña ANTECEDENTES DE FEITO Primeiro. Con data 29 de marzo de 2011, Invest Cos, S. A. solicitou autorización administrativa e aprobación do proxecto de execución dunha instalación solar fotovoltaica que promove na cuberta do centro comercial Marineda City, no concello da Coruña. Segundo. Por resolución do 24 de novembro de 2011, da Xefatura Territorial da Consellería de Economía e Industria da Coruña, sométese a información pública a dita solicitude, publicándose con data 16 de decembro de 2011 no Boletín Oficial da Provincia da Coruña n.° 238 e no Diario Oficial de Galicia n.° 239, sen que conste que se presentara alegación algunha. Terceiro. As características técnicas principais da instalación son as seguintes: – Instalación solar fotovoltaica de 429,9 kW de potencia nominal (504,24 kWp), con 2.101 módulos de 240 Wp, 4 inversores de 100 kW e 1 inversor de 29,9 kW e equipamento de protección e medida en baixa tensión. – 2 centros de transformación ubicados sobre cubertas dos núcleos n.° 3 e n.° 5, tipo seco, de potencias unitarias 250 kVA, relación de transformación 15-20/0,420 kV, e celas de liña e protección. – Liña de media tensión a 15 kV, cunha lonxitude de 186 m en canalización soterrada e montantes, condutor tipo RHZ1-20L-12/20 kV-3 (1x95 mm 2 Al) con orixe no centro de transformación situado no núcleo 3 e final no centro de seccionamento situado no núcleo 7, no soto –1. – Liña de media tensión a 15 kV, cunha lonxitude de 464 m en canalización soterrada e montantes, condutor tipo RHZ1-20L-12/20 kV-3 (1x95 mm 2 Al) con orixe no centro de transformación situado no núcleo 5 e final no centro de seccionamento situado no núcleo 7, no soto –1. – Centro de seccionamento de tipo interior, situado no núcleo 7 no soto –1, equipado con 3 celas de liña de entrada, 1 de saída, 1 de medida e 1 de protección. – Conexión do centro de seccionamento coa rede de distribución de Unión Fenosa Distribución, S. A., en nova cela a equipar no CS 15CGH3 GRN715, mediante condutor tipo RHZ1-20L-12/20 kV-3 (1x400 mm 2 Al), cunha lonxitude de 15 m. Cuarto. Con data 27 de xaneiro de 2012, a Xefatura Territorial da Consellería de Economía e Industria da Coruña emitiu informe favorable á solicitude presentada. Quinto. Con datas 29 de febreiro e 28 de marzo de 2012, Invest Cos, S. A. presenta documentación adicional necesaria para continuar ca tramitación do procedemento. FUNDAMENTOS DE DEREITO Primeiro. O artigo 28 do Decreto 324/2009, do 11 de xuño, polo que se establece a estrutura orgánica da Consellería de Economía e Industria, atribúe á Dirección Xeral de Industria, Enerxía e Minas a dirección, coordinación, planificación, execución, seguimento e control das competencias e funcións da consellería en materia de enerxía. Segundo. O artigo 28 da Lei 54/1997, de 27 de novembro, do Sector Eléctrico, establece que a construción, explotación, modificación substancial, a transmisión e o peche de instalacións de produción de enerxía eléctrica en réxime especial estará sometida ao réxime de autorización administrativa previa, que terá carácter regrado, correspondéndolle o seu outorgamento á Administración autonómica. Terceiro. Na tramitación tivéronse en conta as normas de procedemento contidas no Real Decreto 1955/2000, do 1 de decembro, polo que se regulan as actividades de transporte, distribución, comercialización, subministro e procedementos de autorización de instalacións de enerxía eléctrica, no Real decreto 661/2007, do 25 de maio, polo que se regula a actividade de produción de enerxía eléctrica en réxime especial, na Lei 30/1992, do 26 de novembro, de réxime xurídico das administracións públicas e do procedemento administrativo común e demais normas vixentes de aplicación. De acordo co que antecede RESOLVO Primeiro. Autorizarlle administrativamente a Invest Cos, S. A. unha instalación solar fotovoltaica que promove na cuberta do centro comercial Marineda City, no concello da Coruña. Segundo. Aprobar o proxecto de execución da citada instalación, “Proyecto de ejecución de instalación solar fotovoltaica sobre cubierta”, asinado polos enxeñeiros industriais Hugo Ramos Rodríguez e Luis Corrochano Corrochano, colexiados n.° 2144 e 2079, e visado polo Ilustre Colexio Oficial de Enxeñeiros Industriais de Galicia o 2 de marzo de 2011 co número C0110522, e os seus anexos I e II, asinados polos citados enxeñeiros e visados respectivamente con datas 3 de xuño de 2011 e 9 de novembro de 2011 cos números C0111323 e C0112574. Todo isto de acordo coas seguintes condicións: Primeira. As instalacións que se autorizan terán que realizarse de acordo coas especificacións e planos que figuran no proxecto que por esta resolución se aproba, e referido no punto segundo da parte dispositiva da mesma. Segunda.0 titular da instalación deberá notificar á Xefatura Territorial da Consellería de Economía e Industria da Coruña, con carácter previo á súa realización, calquera modificación que afecte ao proxecto. Para modificacións que afecten a datos básicos deste, será necesaria a autorización previa da Consellería de Economía e Industria. Terceira. O prazo para a posta en servizo das instalacíóns que se autorizan será de doce meses, contados a partir da data de notificación da presente resolución. Cuarta. Unha vez construídas as instalacións autorizadas, o promotor presentará unha solicitude de acta de posta en servizo de acordo co establecido no artigo 132.1 do Real decreto 1955/2000, do 1 de decembro, perante a Xefatura Territorial da Consellería de Economía e Industria da Coruña co fin de que esta proceda a efectuar a inspección da totalidade das obras e montaxes efectuadas e verificar o cumprimento dos compromisos contraídos por Invest Cos, S. A. Quinta. Esta autorización outórgase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras das instalacións autorizadas. Sexta. Como requisito necesario para a aplicación do réxime especial á devandita instalación, o titular deberá solicitar a súa inscrición no Rexistro de Instalacións de Produción de Enerxía Eléctrica en Réxime Especial da Comunidade Autónoma de Galicia, creado pola Orde da Consellería de Industria e Comercio do 5 de xullo de 1995 (DOG do 14 de xullo). Sétima. A Administración resérvase o dereito de deixar sen efecto a presente autorización como consecuencia do incumprimento das condicións impostas nesta así como en calquera outra lexislación vixente que sexa de aplicación. Contra esta resolución, que non é definitiva en vía administrativa, poderase interpoñer recurso de alzada perante o conselleiro de Economía e Industria da Xunta de Galicia, no prazo dun mes contado a partir do día seguinte ao da súa notificación, de conformidade cos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común. Santiago de Compostela, 10 de abril de 2012. O director xeral de Industria, Enerxía e Minas Ángel Bernardo Tahoces